བོན་དགོན་དུ་མ་ཞིག་སོག་པོའི་དམག་གིས་གཏོར་ཚུལ་བཤད་རྒྱུན་དང་ལོ་རྒྱུས་གཉིས་མཐུན་ཡང་།ལ་ལས་སོག་པོ་དོར་ཏ་ནག་པོས་གཏོར་ཚུལ་དང་།ལ་ལས་གོ་ཤྲིས་དམག་གི་གཏོར་ཚུལ།ལ་ལས་ཇུན་གར་བའི་དམག་གིས་གཏོར་ཟེར་བ་བཅས་ཅུང་མི་མཐུན་ལ།དེ་དག་གི་བར་ལོ་རབས་ཀྱི་ཁྱད་པར་དཔེར་ན་དོར་ཏ་དང་ཇུན་གར་གཉིས་བར་ལོ་བཞི་བརྒྱ་བརྒྱད་ཅུ་ཙམ་གྱི་ཁྱད་ཆེ་བས་གནད་དོན་འདི་དག་ལོ་རྒྱུས་མང་པོ་ཞིག་ལ་འབྲེལ་བ་ངེས་ཅན་ཡོད་པའི་ཆ་ནས་དཔྱད་པ་ནན་པོ་ཞིག་བྱེད་དགོས་པ་གལ་ཆེ།ཁོ་བོའི་ལྟ་ཚུལ་བྱས་ན།ལྷ་སའི་སྟོད་ལུང་འབྲི་ལུང་དགོན་གཏོར་ཤུལ་དེང་ལྷ་ས་གྲོང་ཁྱེར་སྟོད་ལུང་བདེ་ཆེན་རྫོང་ཞང་སྟོན་གྲོང་ཚོའི་ལུང་པའི་ནང་དུ་ཡོད།དང་།བོན་སྟོད་གླང་མ་ལུང་གི་བོན་གྱི་དགོན་ཆེན།གཏོར་ཤུལ་དེང་ནག་ཆུ་ས་ཁུལ་སྦྲ་ཆེན་རྫོང་བོན་ཐ་ཤང་ནང་ཡོད།ཧོར་ཡུལ་བོན་གྱི་དགོན་ཆེན་སོག་གཡུང་དྲུང་གླིང་།གཏོར་ཤུལ་དེང་ནག་ཆུ་ས་ཁུལ་སྦྲ་ཆེན་རྫོང་རྫ་སྲིབ་གྲོང་རྡལ་ནང་འཆམ་མདའ་ཟེར་སར་ཡོད།བཅས་བོན་གྱི་དགོན་ཆེན་ཁག་གསུམ་དེ་སོག་དམག་གིས་གཏོར་བའི་དགོན་ཤུལ་ཁག་གསུམ་ཡིན་པ་ལ་ཐེ་ཚོམ་མེད་ཀྱང་།དགོན་ཆེན་དེ་དག་ཐོག་མར་ཆགས་དུས་དང་།བར་དུ་གནས་དུས།ཐ་མར་གཏོར་དུས་སོགས་དུས་ཚོད་གཏན་ཁེལ་ཅན་ཞིག་ད་བར་མ་རྙེད་ཀྱང་།ལོ་རྒྱུས་སྤྱི་འགྲོས་ཀྱི་ཚུལ་དུ་དཔྱད་གཏམ་ཁ་ཤས་ཞིག་གླེང་ན།སྟོད་ལུང་འབྲི་ལུང་དགོན་པ་ནི་གོང་བཤད་ལྟར་ཞང་སྟོན་དམ་པ་ཚུལ་ཤེས་ཀྱིས་སྔར་ཡོད་ཀྱི་སྔགས་དགོན་དེ་ཉིད་རྨང་གཞི་བྱས་ཏེ་དུས་རབས་བཅུ་གཉིས་པའི་དུས་མགོར་ཙམ་ལ་དགོན་འདི་རྣམ་དག་འདུལ་བའི་དགོན་སྡེ་གསར་དུ་བཙུགས་ལ།དགོན་དེ་གཏོར་དུས་ནི།དུས་རབས་བཅོ་བརྒྱད་པའི་དུས་མགོར་ཇུན་གར་དམག་གིས་༡༧༡༨ལོར་གཏོར་བར་ངེས་ཏེ།གཅིག་ན་ཇུན་དམག་གིས་ལོ་གསུམ་རིང་ལྷ་སའི་སྐོར་གཙོས་དབུས་གཙང་ཁུལ་ལ་གཙོ་བོ་རྙིང་མ་དང་བོན་པོའི་དགོན་པ་གཏོར་བཤིག་བྱས་པའི་ལོ་དེ་ནས་འགོ་བརྩམས་པ་དང་།གཉིས་ན་ད་ལྟ་སྟོད་ལུང་འབྲི་ལུང་དགོན་པའི་ཡུལ་མི་རྒན་པ་རྣམས་ཀྱིས་དགོན་པ་དེ་སོག་པོ་ཇུན་གར་དམག་གིས་གཏོར་ཟེར་བ་ལས་དོར་ཏ་དང་གོ་ཤྲིས་གཏོར་བའི་ལོ་རྒྱུས་གླེང་རྒྱུ་མེད་པས་སོ།